Του Παναγιώτη Στάθη

Αθωώθηκε από το Τριμελές Πλημμελειοδικείο Αθηνών, για το αδίκημα της παράβασης καθήκοντος, ο πρώην επικεφαλής της ΕΛ.ΣΤΑΤ., Ανδρέας Γεωργίου, μετά από ακροαματική διαδικασία πέντε ωρών. Το αδίκημα που αποδίδονταν στον κ. Γεωργίου αφορούσε στο γεγονός ότι είχε διατηρήσει για μερικούς μήνες, μέχρι το τέλος του 2010, παράλληλα με την ιδιότητα του επικεφαλής της ΕΛ.ΣΤΑΤ. και εκείνη του μέλους του Διεθνούς Νομισματικού Ταμείου (ΔΝΤ), στο οποίο είχε εργαστεί επί σειρά ετών. Παράλληλα, αντιμετώπιζε την κατηγορία ότι δεν συγκαλούσε το διοικητικό συμβούλιο της ΕΛ.ΣΤΑΤ., αν και είχε σχετική υποχρέωση από τον νόμο. Υπέρ της αθώωσης Γεωργίου, ο οποίος δεν παρέστη στο δικαστήριο και εκπροσωπήθηκε από τον δικηγόρο του κ. Νικόλαο Ντέσκα, τάχθηκε στην αγόρευσή της και η εισαγγελέας της έδρας, Ελένη Σίσκου, η οποία αναφέρθηκε λεπτομερώς στην υπόθεση και τεκμηρίωσε τη θέση της περί της απαλλαγής του κατηγορουμένου.

Μάρτυρες

Στο δικαστήριο εξετάστηκαν μάρτυρες, όπως η κα. Ζωή Γεωργαντά, οι οποίοι είπαν ότι δεν ήταν άδολη η παράλληλη ενασχόληση, αλλά αποσκοπούσε στη διευκόλυνση υπογραφής του μνημονίου. Μάλιστα, απέρριψαν τον ισχυρισμό του πρώην προέδρου (όπως τον είχε διατυπώσει παλαιότερα) ότι παρέμενε για να εξασφαλίσει τη σύνταξή του. Αυτόν τον ισχυρισμό επιβεβαίωσαν μάρτυρες (υψηλόβαθμα στελέχη διεθνών οργανισμών, Eurostat κλπ), οι οποίοι απέκλεισαν κάθε σκοπιμότητα για τους λίγους μήνες που παρέμεινε ο πρώην επικεφαλής της ΕΛ.ΣΤΑΤ. και στο ΔΝΤ χωρίς να πληρώνεται, απλά για να συμπληρώσει τα συντάξιμα χρόνια.

Η αλλοίωση του ελλείμματος

Το βασικό σκέλος βέβαια της υπόθεσης Γεωργίου είναι αυτό που αφορά στο αδίκημα της ψευδούς βεβαίωσης σε βαθμό κακουργήματος, σχετικά με τους ισχυρισμούς ότι παρουσίασε στοιχεία διόγκωσης του ελλείμματος σκόπιμα για να διευκολυνθεί η υπογραφή του μνημονίου. Ο κ. Γεωργίου απαλλάχτηκε, μια φορά ήδη, για αυτό από το Συμβούλιο Εφετών, αλλά ασκήθηκε αναίρεση από τον Άρειο Πάγο που έκανε δεκτή σχετική πρόταση της Εισαγγελέως του Αρείου Πάγου, Ξένης Δημητρίου. Πριν από λίγες ημέρες, όμως, εκ νέου ο αρμόδιος εισαγγελέας, Γ. Κούτρας, πρότεινε προς το δικαστικό συμβούλιο την απαλλαγή Γεωργίου για το αδίκημα που αφορά στο έλλειμμα.